Jegyzőkönyv

Készült Bezenye Községi Önkormányzat 2025. évi közmeghallgatásán 2025. október 8-án a Bezenyei Művelődési Ház nagytermében.

Jelen vannak a jelenléti íven felsoroltak.

Márkus Erika polgármester köszönti a képviselő-testület éves közmeghallgatásán megjelenteket, az ülést 17:34 órakor megnyitja. Megállapítja, hogy a képviselő-testület határozatképes, mivel a 7 képviselőből 7 fő jelen van. 

Elmondja, hogy a képviselő-testület évente legalább egyszer előre meghirdetett időpontban közmeghallgatást tart, melyen a helyi lakosság és a helyben érdekelt szervezetek képviselői helyi közügyeket érintő kérdéseket és javaslatot tehetnek. Tájékoztatja a megjelenteket, hogy az elhangzott javaslatra, kérdésre a közmeghallgatás végén vagy legkésőbb tizenöt napon belül kell választ adni. A közmeghallgatás során a polgármester beszámol a falu gazdasági helyzetéről, ezt követően az állampolgárok és a helyben érdekelt szervezetek képviselői közérdekű kérdéseket és javaslatokat intézhetnek a Képviselő-testület tagjaihoz.

Beszámolóját azzal kezdi, hogy tevékeny és termékeny évet tudhatnak magunk mögött, de ez nem csupán a 2025-ös év termése. A költségvetés tervezés idén is pozitív reményekkel indult, hiszen az önkormányzat költségvetése jelentős pályázati forrásokra, támogatásokra és saját megtakarításokra támaszkodhatott. A falu fejlődése érdekében minden lehetséges intézkedést megtettek képviselőtársaival együtt, és a jövőben is így lesz, hiszen ezért választották meg őket.

Örömmel tájékoztatja a lakosságot, hogy az önkormányzat kemény munkája, a fegyelmezett gazdálkodás eredményeként nincs adósságuk, és nincs lejárt határidejű tartozása a községnek. A költségvetés, a gazdasági helyzet stabil és erős. A kitartó munka idén sem maradt el, ennek köszönhetően több sikeres pályázatot nyújtottak be, és folytatják a már elnyert pályázatok megvalósítását, és ezek segítségével rendkívüli fejlesztéseket sikerült és sikerül majd megvalósítaniuk a faluban. Fontosnak tartja kiemelni, hogy az önkormányzat a pályázatokhoz jelentős önerőt tesz hozzá.

Részletes beszámolóját a külső körlettel, a zöldterület gondozási feladatokkal kezdi. Elmondja, hogy az önkormányzat fontosnak tartja a közterületek, a falu környezetének és az intézményeinek rendben tartását. Kollégái példaértékű munkájának eredménye tükröződik településükön. Lakossági lomtalanításokat szerveznek évente kétszer, mely most november 7-8-án is lesz. Ahogy látható a megemlékezés, a kegyeletnyilvánítás helye, a temető is szépen gondozott. A mindenszentek ünnepére a kerítés is felújításra került. A kerékpárúton lévő kishíd felújítását a jövő héten megkezdik a kollégák.

Az önkormányzat folyamatosan biztosítja a lakosság támogatását. Kiemelten foglalkozik az itt élők szociális helyzetével. Fontos számukra az, hogy az itt élők biztonságban és megbecsülésben érezzék magukat. Különböző lehetőségeket biztosítanak az itt élők megsegítésére. Támogatják a családok lakhatását, hozzájárulnak a gyógyszerköltségekhez, a gyermekes családok óvoda- és iskolakezdéséhez. Év végén a 70 éven felüliek támogatása nagy segítséget jelent az ünnepek előtt. A Bursa ösztöndíjrendszerhez is csatlakoztak, mely a fiatalok felsőoktatásában nyújt segítséget. Minden évben pályáznak a szociális tüzelőre, hogy a nehéz helyzetben lévő családokat ezzel is segíteni tudják szociális rendeletük alapján. A rászorulók október 15-ig adhatják be igényüket szénre, csakúgy, mint az óvoda- és iskolakezdési támogatásra is. Kéri, hogy amennyiben a jelen lévőknek, vagy ismerősüknek, a lakosság bármely tagjának szüksége van ezen támogatásokra, jelezzék az önkormányzat felé. Ha esetleg formanyomtatványra van szükség azt is hoztak a közmeghallgatásra, a kollégáktól lehet kérni.

A civil szervezetek támogatását kiemelten fontosnak tartják, segítve ezzel is a működésüket. Október 12. napján, vasárnap tartják az idősek napját, mely minden évben, nagyon jó hangulatban zajlik. Az önkormányzat a nemzetiségi önkormányzattal közösen köszönti és megajándékozza a község 90, 95. életévét betöltött lakóit.

Ezt követően a beruházások témakörével folytatja. A Kossuth utcák (nagy Kossuth és kis Kossuth) és a Petőfi utcát a Jókai utcával összekötő útszakasz felújítása, a vízelvezető árkok kialakítása itt és a Pozsonyi utcában továbbá a gesztenyefák alatti területen elkészültek. A pályázat pénzügyi elszámolását végzik jelenleg az Államkincstár felé. A beruházás pályázati forrásból és az önkormányzat saját forrásából valósult meg. Hamarosan a parkosítás, zöldterület rendezés is megindul ezeken a területeken (fásítás, sövény telepítés). Fontos megemlíteni, hogy önkormányzatunk kiemelten fontosnak tartja a zöld felületek kialakítását, a klímavédelmet. A tájház mögötti murvás parkoló is elkészült, itt tudják majd parkoltatni a tájházba, vagy a piacra érkezőket. A Faiskola utca és a Radnóti utca felújítása is befejeződött, melynek költségeit az önkormányzat saját költségvetéséből fedezte. Ezekkel a fejlesztésekkel a Rózsa és Akác köz kivételével valamennyi utca felújítása megtörtént. A Rózsa köz és Akác köz építési és engedélyezési tervei elkészültek. Bíznak abban, hogy jövőre lesz pályázati forrás a megvalósításra.

A polgármesteri hivatal és a kultúrházak (bezenyei, papréti) épületeit pályázatból felújították. További fejlesztésekre is nyertek forrást, melyet a későbbiekben ismertet. Az elmúlt időszak legnagyobb fejlesztése a Mókuska Bölcsőde. 2024. évben megtörtént az átadása, és olyan ékszere lett falunknak, mely szimbolizálja a fejlődést melyet elértek az elmúlt évek alatt. Novemberben már az első szülinapját ünnepli a legkisebbek nagy örömére. Örömmel jelenthetjük ki, hogy nagyon pozitív visszajelzések érkeznek a működésről. Az Óvodában is folyamatos fejlesztések valósulnak meg, most az udvar szépült meg és új redőnyök kerültek felszerelésre. 

Az Önkormányzat 2020-ban létrehozta a tanyagondnoki szolgálatot, melyhez beszereztek egy kisbuszt, mely sokrétű feladatokkal szolgálja immáron öt éve az itt élőket - széleskörű segítséget adva ezzel valamennyi korosztálynak (gyermekszállítás, rendelésre szállítás, nyugdíjas rendezvényre szállítás).

Az ipari park kapcsán elmondható, hogy két 5000 nm-es területet sikerült értékesíteni, hamarosan a következő kettő értékesítése is megindul.

Előre tekintve elmondja, hogy a folyamatban lévő TOP-Plusz pályázatokat - melyeken már 2022 évtől erőteljesen dolgoznak - szeretnék befejezni, fizikálisan is megvalósítani. Elmondja, hogy ez a következő beruházásokat foglalja magában. A Művelődési Ház tetőszerkezetének cseréje, napelem kiépítése és a bejárat felújítás, mozgáskorlátozott parkoló kiépítés - jelenleg a minisztériumban van költségellenőrzésen. A sportpálya területén fedett közösségi tér kialakítása - jelenleg a minisztériumban van költségellenőrzésen. A Tájház udvarán piactér kialakítása megkezdődött, a munkaterület átadásra került, holnap már indulnak a földmunkák. A Magyar Falu Programból a Peck közben kialakításra kerül egy sétány, ezzel a templom, a tájház és a piac könnyebb megközelíthetősége is megoldottá válik. A tegnapi napon kapták a jó hírt, hogy az Önkormányzat zöldterületeinek gondozásában nélkülözhetetlen ágaprító beszerzésére benyújtott pályázatuk is pozitív elbírálásban részesült. A Felelős Állattartás Elősegítése című pályázati kiírásra is benyújtották igényüket, minisztériumi elbírálása folyamatban van. A pályázati forrás segítségével kutyák és macskák ivartalanításában, oltásában és chippel történő ellátásában tudnak segítséget nyújtani a felelős gazdáknak. Még van egy kevés tartalék keret, ha esetleg még valaki szeretne csatlakozni. 

A pályázatok kidolgozásával és megvalósításával a polgármester és munkatársai arra törekednek, hogy a község élhetőbb legyen, és a fejlesztések által egy fejlett, és lakosságcentrikus településsé váljon Bezenye.

Az együttműködésekről a következőket mondja el. A nemzetiségi önkormányzattal, a lakossággal, a civil szervezetekkel és más településekkel való együttműködéseket szorosra fűzték, melyet szeretnének a jövőben fenntartani, ápolni. Elmondja, hogy nincs erősebb bizonyítéka az együttműködésnek, mint egy-egy sikeres rendezvény, feladat, melyet közösen valósítanak meg. A kulturális életben elért eredményeket szintén fenntartják, sőt további terveket kívánnak megvalósítani. Szeretnék fenntartani az ügyfélbarát önkormányzati működést. Támogatják az egészségügyi ellátást, további szűrőnapokat és felvilágosító előadásokat szerveznek. Örömmel jelenti, hogy drogprevenciós programsorozat indult el valamennyi korosztályt megszólítva. Ezt a programsorozatot a polgárőrséggel közösen valósítják meg. Volt már „szermentes” búcsúi diszkó, az iskolásoknak is egy komplex napot szerveznek előadásokkal, rendőrkutya bemutatóval, a végén Brandnyúl koncerttel. A tavalyi sikeres szűrőnapon felbuzdulva idén novemberben is szerveznek egészségügyi szűrőnapot, ahol például bőrgyógyászati és nőgyógyászati szűrésen, csontritkulás vizsgálaton is részt vehetnek majd. Este Lizicai doktor tart előadást a szív-érrendszeri betegségek megelőzésével kapcsolatban. Természetesen időben értesítik majd a lakosságot a részletekről.

Megköszöni a képviselő-testület és a hivatali apparátus munkáját. A polgármester és munkatársai is sokszor, akár munkaidő után végzik azokat a tevékenységeket, melyek eredményei végül láthatóvá válnak a lakosság számára is. Itt megragadja az alkalmat egy rövid tájékoztatásra, mivel ez az első közmeghallgatás a Rajkai Közös Önkormányzati Hivatalhoz való csatlakozás óta. Kicsit több, mint fél év tapasztalatával elmondhatja, hogy a közös munka – véleménye szerint – pozitív. Egy fiatalos, lendületes csapatban dolgoznak együtt, helyben megoldva az összes felmerülő ügyet.

Felkéri Dr Reinthaller Ferdinánd aljegyző urat, ismertesse röviden a hivatali struktúrát.

Dr. Reinthaller Ferdinánd megköszöni a szót és köszönti a megjelenteket. Elmondja, hogy Bezenye Községi Önkormányzat a Hegyeshalmi Közös Önkormányzati Hivatalból történő kiválását követően 2025. február 1. napjával főispáni kijelölés alapján csatlakozott a Rajkai Közös Önkormányzati Hivatalhoz, melyet Rajka és Dunasziget települések alkottak. Azért volt erre szükség, mert Bezenye lakosságszáma nem haladja meg a 2000 főt, így nem működtethet önálló polgármesteri hivatalt. A kijelölést követően a legnagyobb kihívást az informatikai átállás jelentette, mely szerencsére a várakozásokhoz és előrejelzésekhez képest jóval hamarabb végbement. A közös hivatali alapító dokumentumok már a csatlakozást megelőzően aktualizálásra és elfogadásra kerültek. 

A bezenyei kirendeltség személyi állományában változás nem történt, a kirendeltségen dolgozó 3 ügyintéző átkerült a rajkai közös önkormányzati hivatal személyi állományába, a feladatellátás folyamatossága mindenkor biztosított volt. A csatlakozást követően az önkormányzat, továbbá az önkormányzati munka önállósága és függetlensége továbbra is biztosított, a közös hivatalt alkotó három önkormányzat működése egymástól teljesen független és beleszólásmentes, az önkormányzati háttérmunkát ellátó bezenyei kirendeltség munkáját, köztisztviselőit a Rajkai Közös Önkormányzati Hivatal jegyzője, és távollétében aljegyzője irányítja és felügyeli. A csatlakozást követően a jegyzői és aljegyzői jelenlét szinte folyamatossá vált, ami nagyban segíti és támogatja a kirendeltség és az önkormányzat munkáját, valamint a lakossági ügyfeleket is kiszolgálja.

A polgármester megköszöni Aljegyző Úrnak a hivatali struktúra bemutatását.

Végezetül, kéri a lakosságot, hogy továbbra is fogjanak össze, hisz egységben az erő. Ha úgy látják, valaki bajban van, jelezzék, akár névtelenül is. Kéri, hogy forduljanak hozzá, képviselő-társaihoz vagy munkatársaihoz bizalommal.

Az eddig elért eredmények is bizonyítják, hogy számukra az a legfontosabb, hogy minden itt élő jól érezze magát.

Köszöni mindazon szervezetek és civilek munkáját, akik a mindennapi feladatok megoldásában segítségükre voltak, s támogatják törekvéseiket, legyen az falunapi főzés, villanyszerelés vagy hangosítás, kertészkedés vagy egy szalmabála ideszállítása vagy bármiféle segítség. Itt utal vissza az együttműködés fontosságára, és hozzáfűzi, hogy nem tud, nem tudnak elég hálásak lenni a közösség, az itt élők önkéntes munkájáért. Köszöni szépen magyarul és horvátul is (Hvala lipa!)

A polgármester megragadja az alkalmat, hogy megköszönje Windisch-Tauber Máriának, hogy szakértelmével segíti a közbeszerzési eljárást bíráló bizottsági tagként. 

Kérdezi képviselő-társait, hogy kíván-e valaki szólni. Miután jelzés nem érkezett, a lakosságot felhívja, hogy tegyék fel kérdéseiket.

Renk Csaba helyi lakos szót kér, és gratulál a pályázatokhoz. Elmondja, hogy látszik, hogy a falu folyamatosan fejlődik. További jó erőt kíván a megvalósításokhoz. Megköszöni a sok kulturális rendezvényt az önkormányzat és a horvát nemzetiségi önkormányzat szervezésében, színesebbé válik az élet ezek által. Segítséget kutyakérdésben kér, ugyanis többször fordult elő kutyatámadás a faluban. Személy szerint rá is támadtak már kutyák. Úgy látja, hogy elsősorban ezek hanyagság miatt történnek - nyitva hagyott kapuk miatt, bár kóbor kutyák is előfordulnak. Kérdezi, hogy fel lehet-e hívni a kutyatartók figyelmét a helyes, jogkövető magatartásra, illetve lehet-e valahogy szankcionálni a szabálytalankodókat. Nagyon súlyos következménye is lehet egy kutyatámadásnak. Felhívja a figyelmet, hogy sokan kutyasétáltatásnál nem használnak pórázt. Ez is nagyon veszélyes.

Másik felvetése, hogy jönnek a hideg idők, és a faluban sokan szeméttel, hulladékkal tüzelnek. Ezúton is kéri, hogy ezt ne tegyék, mert rendkívül káros az egészségre. Kérdezi, hogy tud-e valamilyen lépést tenni az önkormányzat.

Elmondja továbbá, hogy a főút forgalma nagyon veszélyes. A zebránál nem állnak meg az autósok, főleg a szlovák rendszámú autókra jellemző ez. Úgy tudja, hogy régen Szlovákiában nem volt elsőbbsége a gyalogosnak a zebrán. Ez már változott, de a gyakorlatban sokan még nem eszerint közlekednek. Van-e lehetőség valamilyen figyelemfelhívásra, esetleg plakátokkal, szórólapokkal. Még mindig sok kamion áll meg a főúton a bolttal szemben, sokszor öt-hat is egymás mögött. Fel lehet-e hívni ezekre a rendőrség figyelmét? Tarthatatlan és nagyon veszélyes az állapot.

Kérdezi továbbá, hogy az új MOHU szabályozásról mit tudunk mondani, ugyanis – valószínűsíthetően - az új rendelkezés miatt több lakosnál is előfordult, hogy nem mindent vittek el a kukások.

[bookmark: _GoBack]A polgármester azt válaszolja a kutyatámadással kapcsolatos felvetésre, hogy Jegyző Úrral átbeszélik, hogy milyen tájékoztatót lehetne kiküldeni. Az biztos, hogy aktualizálni kell a jogszabályváltozások miatt. A fűtés problémájával kapcsolatosan elmondja, hogy ez elsősorban környezetvédelmi kérdés. Utánajár, hogy milyen módon tudják ezt kommunikálni. A főút forgalmának problémájával kapcsolatosan elmondja, hogy a Magyar Közúttal és a Rendőrséggel is történtek már egyeztetések, ugyanis a Szabadság utca a Magyar Közútkezelőhöz tartozik, állami tulajdonban áll. Meg fogja sürgetni, mert ez valóban nagy probléma. Nehezen tud erre reagálni, ugyanis az intézkedések megtétele rendőrségi hatáskör. Kérnek helyben fokozottabb rendőri jelenlétet, a Közúttól pedig tájékoztatást. A szemét problémájával kapcsolatosan elmondja, hogy tájékoztatást fog kérni a MOHU-tól, a probléma észrevétele jogos.

Dr. Reinthaller Ferdinánd aljegyző hozzáfűzi, hogy a jogszabályok határozottan rendelkeznek a megfelelő állattartás szabályairól. Kéri, hogy a problémát mindig egy bejelentéssel jelezzék felé, és megnézik, hogy adott esetben mit tudnak tenni.

A polgármester megköszöni a kiegészítést, és kérdezi, hogy van-e még kérdés a képviselő-testület vagy a polgármester felé.

Mivel több kérdés, észrevétel nem érkezett, Márkus Erika polgármester megköszöni a részvételt, és a közmeghallgatást 18:07 órakor bezárja.

